Raportări greșite ale autorităților la prezentarea situației pe județe. Alba-neagra cu numărul de bolnavi, în județul Alba

Raportare cu greșeli a Grupului de Comunicare Strategică, sursa oficială de informații pentru jurnaliști și pentru public. Decizia de a face din nou publice cazurile înregistrate în fiecare județ arată modul în care se centralizează datele primite din teritoriu.

Astfel, Grupul de comunicare strategică a transmis două raportări greșite pentru județul Alba, în ultimele două zile, informațiile fiind bazate pe datele transmise de Institutul Național de Sănătate Publică (INSP).

Grupul a comunicat miercuri seară că un număr de 357 cadre medicale sunt infectate cu noul coronavirus.

Printre acestea se aflau și două persoane din rândul personalului auxiliar al spitalelor din Alba.

Imediat după publicarea informației în presa locală, reprezentanții DSP Alba au anunțat că este o eroare: nu sunt infectate.

Joi, autoritățile centrale au revenit: în județul Alba anunțau 9 cazuri de infectare cu COVID-19. Șeful DSP Alba, Alexandru Sinea, a revenit, tot după publicarea articolelor în presa locală: sunt de fapt doar 7 persoane.

Informările greșite au ajuns imediat la un număr foarte mare de persoane, interesate de evoluția situației într-un județ în care comunicarea de până acum a fost aproape nulă.

Probleme de raportare ar fi apărut și în alte județe, la Gorj, la Harghita, la Bacău și la Sălaj, unde numărul persoanelor bolnave este fie mai mare, fie mai mic decât cele anunțate oficial. La Sibiu, un asistent medical confirmat cu coronavirus, nu apărea în raportările oficiale.